**Halsnæskredsens generalforsamling 21. marts 2014**

**Resolution og åbent brev til byrådet i Halsnæs Kommune**

Danmarks Lærerforening Kreds 38, Halsnæskredsen, forsamlet til generalforsamling fredag den 21. marts 2014 udtaler:

Generalforsamlingen har konstateret, at Halsnæs Kommunes Byråds nye flertal ønsker konfrontation med lærerne og børnehaveklasselederne.

I stedet for at leve op til byrådsbeslutningen i december 2013 om at undersøge mulighederne for at indgå en lokal aftale om arbejdsvilkår for lærere og børnehaveklasseledere, afviser det nye flertal at gå i forhandling med Halsnæskredsen.

Folkeskolereformen sætter fokus på elevernes udbytte af undervisningen, så alle elever kan blive så dygtige, som de kan. Vi lærere og børnehaveklasseledere bakker op om dette, og derfor ønsker vi, at Halsnæs Kommune og Halsnæskredsen i samarbejdets ånd indgår en kommunal aftale, der sikrer lærere og børnehaveklasseledere et professionelt råderum til at forberede, udføre og evaluere undervisning af høj kvalitet. Vi ønsker ikke individuelle ordninger.

En fælles aftale, der bygger på tillid mellem parterne, skaber ro, ansvar og motivation. Det har vi brug for, hvis implementeringen af folkeskolereformen skal lykkes i Halsnæs. Vi har brug for ledelse, der udøves tillidsfuldt i samarbejde med lærere og børnehaveklasseledere. Lov 409 understøtter ikke det gode lærerarbejde.

Herudover har byrådsflertallet foreslået at forhøje lærernes gennemsnitlige undervisningstimetal fra 22 lektioner til 27 lektioner pr, uge. En stigning på 5 lektioner. 5 lektioner der ikke kun skal gennemføres, men også forberedes og efterbehandles. Hvordan forestiller politikerne sig, det skal kunne lade sig gøre i praksis? Det betyder, at skolelederne skal tvinge lærerne til at gå uforberedte til undervisningen, hvis alle de opgaver lærerne i dag udfører, ud over at undervise, stadig skal varetages af lærerne. Resultatet bliver en undervisning, hvor kvaliteten styrtdykker og kaos på skolerne. De fine intentioner med efteruddannelse, kompetencesamtaler, forbedret forældresamarbejde, IT i undervisningen, inklusion, mere spændende og varieret undervisning, fagligt løft, profilspor m.v., forsvinder ud i den blå luft.

En så konfronterende adfærd i forhold til lærernes og børnehaveklasseledernes arbejdsvilkår er ikke befordrende for en god folkeskole med engagerede lærere, der har lyst til at udvikle folkeskolen i Halsnæs.

Vi opfordrer derfor Halsnæs Kommune til at indlede forhandlinger med Halsnæskredsen med henblik på, i lighed med flere kommuner i landet, ikke mindst nordsjællandske, at indgå en aftale for lærernes arbejdstid pr. 1. august. En aftale der bidrager til folkeskolens udvikling. En aftale som også er med til at sikre folkeskolerne i Halsnæs som attraktive arbejdspladser, hvor velkvalificerede læreruddannede lærere søger hen i stedet for at søge væk.

Vi har brug for, at politikere og ledere viser tillid til, at vi som professionelle lærere og børnehaveklasseledere, kan påtage os ansvaret for at disponere over og prioritere opgaverne i samarbejde med vores ledere.

Vi ønsker fælles og fair rettigheder for alle og ikke privilegier for den enkelte.

Vedtaget på generalforsamlingen den 21. marts 2014

Henrik Lakner Michael Bie Andersen Aase Lauritsen

Kredsformand Næstformand Dirigent